תמונתו של דוריאן גריי (סרט, 1945)

תמונתו של דוריאן גריי (באנגלית: The Picture of Dorian Gray) הוא סרט אימה אמריקאי משנת 1945 בבימויו של אלברט לוין, עם הרט הטפילד (אנ'), ג'ורג' סנדרס ודונה ריד בתפקידים הראשיים. התסריט מבוסס על הרומן "תמונתו של דוריאן גריי" מאת אוסקר ויילד (1890). הסיפור הוא על צעיר שמוכן למכור את נשמתו על מנת שיישאר צעיר לנצח בזמן שציור של דיוקנו ייזדקן עם הזמן. הסרט צולם בשחור-לבן אבל שני הציורים צולמו בצבע - דיוקן הצעיר היפה ודיוקן הזקן המכוער והמלא בדם. את הדיוקן המבעית צייר הצייר איוון אולברייט (אנ') בשנים 1943–1944 והוא מוצג במכון האמנות של שיקגו. לאורך הסרט מקריין השחקן סדריק הרוויק (אנ') את סיפור העלילה. לונדון 1886, דוריאן גריי (הרד הטפילד) הוא צעיר ג'נטלמן נאה ועשיר. הוא ביישן ותמים ואוהב לנגן בפסנתר, בעיקר את הפרלוד מס' 24 של שופן. דוריאן מגיע לידידו הצייר בזיל הלווארד (לוול גילמור) כדי שיצייר את דיוקנו. הציור מושלם ובאותו רגע מגיע למקום לורד הנרי ווטון (ג'ורג' סנדרס). הוא מטיף לדוריאן כי היופי הוא דבר חולף וכי עליו לנצל זאת להנאות החיים ולהתנהג בנהנתנות. דוריאן מושפע מדבריו, מביא את הציור לביתו ומניח אותו ליד פסל חתול קדוש מצרי כאשר הוא מבקש כי יישאר צעיר לנצח ורק הציור יזדקן במקומו. דוריאן מתחיל להסתובב בכל מיני מקומות מפוקפקים ומתראה עם נשים מפוקפקות. באחת המועדונים הוא מאזין לשירתה של סביל וויין (אנג'לה לנסבורי) ומתחיל לחזר אחריה למרות התנגדותו של אחיה ג'יימס (ריצ'רד פרייזר) שחושד בכוונותיו. דוריאן רוצה לשאת אותה אבל לורד הנרי רוצה שימשיך בנהנתנות. הוא מורה לדוריאן לבדוק את יושרתה על ידי שיזמין אותה לביתו ויציע לה להישאר איתו בלילה. כשהיא מסכימה מחליט דוריאן לנתק את קשריו איתה, כותב לה מכתב והיא מתאבדת. דוריאן מתבונן בציור ורואה שהוא נעשה אכזרי ומכוער יותר. את התמונה הוא מסתיר בחדר בעליית הגג ומחליף מדי פעם את המשרתים כדי שלא יגלו אותה. כשחולף הזמן, נותר גריי יפה כשם שהיה ביום ציור הדיוקן שלו ואילו דיוקנו, אותו הוא מסתיר בחדר נעול, מזדקן ומתכער. חולפות שנים רבות ודוריאן ממשיך להיות צעיר נהנתן. שמועות ורכילויות מעליו מתפשטות בלונדון. כעת הוא נפגש בגלדיס הלווארד, אחותו של הצייר אותה הכיר מאז שהייתה ילדה. הוא מתחרה עם מחזר צעיר שלה, דייוויד סטון (פיטר לופורד). בזיל הצייר מגיע אליו ודורש לראות את התמונה. לאחר היסוסים מראה לו דוריאן את הציור עם הדמות הזקנה והמכוערת. הוא מפחד שבזיל יפיץ את הסוד ורוצח אותו בדקירה. על הציור מופעים כעת כתמי דם. לאחר מכן הוא לוחץ על מכר שלו, אלן קמפבל, (דאגלס וולטון) שהוא כימאי, כי יעלים את הגופה באמצעים כימיים. ג'יימס וויין (ריצ'רד פרייזר), אחיה של סיביל חוזר אחרי 18 שנים משהות בים, כדי לנקום בדוריאן גריי. הוא פוגש בו ברחוב אך אינו מזהה את הבחור הצעיר שאמור כעת להיות מבוגר. לאחר זמן הוא מבין שדוריאן נשאר צעיר, עוקב אחריו בעת ציד אך נורה בטעות ומת. דוריאן מבין שהוא היה שם כדי לרצוח אותו ומבקש להפסיק את הקללה הרובצת עליו ומבטל את אירוסיו עם גלדיס. דוריאן חושב שאם יהרוס את הציור תיפסק הקללה שנפלה עליו. הוא ממהר לחדר, שולף סכין ותוקע אותה בתוך הציור. באותו רגע הוא מתמוטט ומת. הדיוקן המפלצתי בציור חוזר להיות הציור המקורי של דוריאן הצעיר והיפה. הנרי, דייוויד וגלדיס מתפרצים לחדר, רואים את הציור עם דוריאן הצעיר ומביטים על גופתו השרועה של דוריאן, שהפך לזקן ומפלצתי. אנג'לה לנסבורי זכתה בפרס גלובוס הזהב לשחקנית המשנה הטובה ביותר - סרט קולנוע. היא הייתה מועמדת לפרס אוסקר לשחקנית המשנה הטובה ביותר. הסרט היה מועמד לפרס אוסקר לעיצוב ההפקה הטוב ביותר שחור-לבן הארי סטרדלינג זכה בפרס אוסקר לצילום הטוב ביותר. מדיה וקבצים בנושא תמונתו של דוריאן גריי בוויקישיתוף "תמונתו של דוריאן גריי", במסד הנתונים הקולנועיים IMDb (באנגלית) "תמונתו של דוריאן גריי", באתר נטפליקס "תמונתו של דוריאן גריי", באתר AllMovie (באנגלית) "תמונתו של דוריאן גריי", באתר Rotten Tomatoes (באנגלית) "תמונתו של דוריאן גריי", באתר אידיבי "תמונתו של דוריאן גריי", במסד הנתונים הקולנועיים KinoPoisk (ברוסית) תמונתו של דוריאן גריי 1945, באתר TCM קדימון לתמונתו של דוריאן גריי, באתר יוטיוב אנג'לה לנסבורי שרה Goodbye little Yellow Bird בתמונתו של דוריאן גריי, באתר יוטיוב סצנת הסיום של הסרט, באתר יוטיוב